Tarybos reglamentas (EEB) Nr. 3719/81
1981 m. gruodžio 21 d.
iš dalies keičiantis Reglamentą (EEB) Nr. 357/79 dėl vynuogynų statistinių tyrimų
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi vadovaujantis 1979 m. Stojimo akto 22 straipsniu privaloma tam tikru būdu pakoreguoti 1979 m. vasario 5 d. Tarybos reglamentą (EEB) Nr. 357/79 dėl vynuogynų statistinių tyrimų [3], iš dalies pakeistą Reglamentu (EEB) Nr. 1992/80 [4], laikantis to akto II priede išdėstytų gairių;
kadangi Reglamento (EEB) Nr. 357/79 1 straipsnio 1 dalyje yra numatyta, kad suinteresuotosios valstybės narės kas 10 metų atlieka vynuogynų pagrindinius tyrimus ir kasmet - tarpinius tyrimus; kadangi dėl nenumatytų sunkumų viena valstybė narė negalėjo užbaigti pirmojo pagrindinio vynuogynų tyrimo per nurodytą laikotarpį, kadangi, dėl to buvo nuspręsta šiai valstybei narei pratęsti sutartą laikotarpį iki vienerių metų; kadangi pratęsus laikotarpį, jo neužteko dėl vėliau iškilusių įstatyminio pobūdžio nesklandumų; kadangi dėl to patartina leisti šiai valstybei narei atidėti vėlesniems metams datas, iki kada šis tyrimas turi būti užbaigtas ir rezultatai perduoti Komisijai;
kadangi pageidautina, kad Bendrija padengtų dalį Graikijos nuostolių, kuriuos ši valstybė narė patirs dėl pirmojo pagrindinio tyrimo,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 357/79 iš dalies keičiamas taip:
1. 1 straipsnio 1 dalyje antrasis papunktis pakeičiamas taip:
"Tačiau Italijoje pirmasis pagrindinis tyrimas, kuriuo nustatoma, kokia 1981-1982 vyno gamybos metais susidarė padėtis sunaikinus vynmedžius ir pasodinus naujus, gali būti baigtas iki 1982 m. spalio 31 d. Šioje valstybėje narėje pirmasis tarpinis tyrimas, kuriuo nustatoma, kokie pokyčiai įvyko per 1982-1983 ir 1983-1984 vyno gamybos metus, atliekamas 1984 m."
2. 1 straipsnio 2 dalis pakeičiama taip:
"2. Vyno gamybos metai nustatomi vadovaujantis Reglamento (EEB) Nr. 337/79 5 straipsnio 4 dalimi."
3. 4 straipsnio 3 dalyje po pirmosios įtraukos įterpiamas šis tekstas:
"- Graikijoje: vyno gamybos regionai, nurodyti priede,".
4. 5 straipsnio 4 dalyje antrasis papunktis pakeičiamas taip:
"Tačiau Italija gali pateikti šį išsamų aprašymą iki 1983 m. birželio 30 d."
5. 6 straipsnio 1 dalis pakeičiama taip:
"1. Suinteresuotosios valstybės narės pateikia Komisijai kiekvienų vyno gamybos metų, pradedant 1979-1980 m., o Italijos ir Graikijos atveju - pradedant 1982-1983 vyno gamybos metais, derliaus, gauto iš hektaro, vidurkį, išreikštą vynuogių misos ar vyno hektolitrais iš vieno hektaro, arba išreikštą užaugintų vynuogių decitonomis iš vieno hektaro, kuris buvo gautas iš vyninių vynuogių veislėmis apsodintų plotų, suskirstytų į derliaus klases, minimas 2 dalyje."
6. 6 straipsnio 5 dalis pakeičiama taip:
"5. Suinteresuotosios valstybės narės pateikia Komisijai įvertintus duomenis, surinktus kiekvienais vyno gamybos metais ir suskirstytus pagal geografinius vienetus, apie vidutinę tūrinę natūralią alkoholio koncentraciją, išreikštą tūrio procentais arba Oechsle laipsniais, esančią šviežiose vynuogėse,vynuogių misoje ar vynuose, pagamintuose pradedant 1979-1980 vyno gamybos metais, o Italijos ir Graikijos atveju - pradedant 1982-1983 vyno gamybos metais, vyninių vynuogių veislėmis apsodintuose plotuose, kurie skirti gamybai:
- rūšinių vynų psr,
- kitų vynų:
- įskaitant vyną, privalomai skirtą tam tikro geriamojo alkoholio gamybai, kuris gaunamas iš vyno, kuriam suteiktas registruotas kilmės pažymėjimas."
7. 6 straipsnio 6 dalis pakeičiama taip:
"6. 1ir 5 dalyse minėta kasmet renkama informacija suteikiama iki kiekvienų metų, einančių po vyno gamybos metų, balandžio 1 d. Informacija apie derliaus klases, nurodytas 2 dalyje, pateikiama per laikotarpį, nustatytą 4 straipsnio 1 dalyje. Ateityje planuojamų vidutinių derlių iš hektaro vertinimai, nurodyti 3 dalyje, pateikiami:
- pirmąjį kartą - iki 1981 m. spalio 1 d., o Italija ir Graikija juos pateikia iki 1984 m. spalio 1 d.,
- vėlesni - kas penkerius metus iki balandžio 1 d., išskyrus antrąjį Italijos ir Graikijos vertinimą, kuris pateikiamas po dvejų metų."
8. 8 straipsnio 2 dalis pakeičiama taip:
"2. Komisijos atstovas pateikia priemonių, kurios turi būti patvirtintos, projektą. Komitetas savo nuomonę dėl projekto pareiškia per tokį laiką, kurį nustato pirmininkas, atsižvelgdamas į klausimo skubumą. Nuomonė patvirtinama 45 balsų dauguma. Valstybių narių balsai skaičiuojami taip, kaip nustatyta Sutarties 148 straipsnio 2 dalyje. Pirmininkas nebalsuoja."
9. 9 straipsnis pakeičiamas taip:
"9 straipsnis
Išlaidas, reikalingas atlikti pagrindiniam tyrimui, kuriuo siekiama nustatyti, kokia po 1978-1979 vyno gamybos metų, o Italijos ir Graikijos atveju - po 1981-1982 vyno gamybos metų, susidarė padėtis, dengia Bendrija vienkartine išmoka, kuri turi būti nustatyta."
10. Priedas papildomas tekstu, pateiktu šio reglamento priede.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 1981 m. gruodžio 21 d.